নিজস্ব প্রতিবেদন: আর্মেনিয়ান ঘাটের কাছে পোর্ট ট্রাস্টের বন্ধ গুদামে ভয়াবহ আগুন, ঘটনাস্থলে পৌঁছেছে দমকলের ২৪টি ইঞ্জিন। প্রয়োজনে ইঞ্জিন আরও বাড়তে পারে বলেই জানানো হয়েছে দমকল সূত্রে। আগুন নিয়ন্ত্রণে গঙ্গা থেকে মিড সাইজ ওয়াটার টেন্ডার দিয়ে রিলে পদ্ধতিতে জল দিচ্ছেন দমকল কর্মীরা। ঘটনাস্থালের পার্শ্ববর্তী অঞ্চল থেকে মানুষদের সরিয়ে অন্যত্র নিয়ে যাচ্ছেন তাঁরা। আগুনের লেলিহান গ্রাস থেকে বাঁচতে চক্ররেলের ধারের বসতিও খালি করা হচ্ছে। দমকল কর্মীদের অনুমান, গুদামের ভিতরে মজুত রাসায়নিক এবং দাহ্য পদার্থের কারণেই আগুন আরও ছড়িয়ে পড়ছে। একই সঙ্গে গঙ্গার হাওয়ায় বাড়ছে আগুনের পরিধি। এখনও পর্যন্ত আগুনের কেন্দ্রেই পৌঁছাতে পারেনি দমকল। ইতিমধ্যেই জোড়া বিস্ফোরণে কেঁপে উঠেছে আর্মেনিয়ান ঘাট সংলগ্ন অঞ্চল। ভয়াবহ আগুনে পোর্ট ট্রাস্টের বন্ধ গুদামটি ভেঙে পরার আশঙ্কাও করছেন দমকল কর্মীরা। এদিকে, আগুনের কারণেই ট্র্যান্ড রোড ব্যাহত হয়েছে স্বাভাবিক যান চলাচল। রুট বদল করে দেওয়া হচ্ছে একাধিক বাস, মিনিবাসের। ঘটনাস্থলে পৌঁছেছেন রাজ্যের দমকল মন্ত্রী শোভন চট্টোপাধ্যায়। কিন্তু বিপুল পরিমাণ এই দাহ্য পদার্থ কীভাবে মজুত ছিল ? তা নিয়ে প্রশ্ন তুলেছেন খোদ দমকল মন্ত্রী। গোটা ঘটনা তদন্ত করে দেখা হবে বলেও আশ্বস্ত করেছেন তিনি।